આમ આદમી પાર્ટીની દિલ્હીની સરકારમાં નિયમ અનુસાર જોઈએ તો વધુમાં વધુ ૭ મંત્રીઓ અને ૧ સંસદીય સચિવ હોઈ શકે છે, પરંતુ સત્તા મળ્યા પછી પક્ષની અંદરો-અંદર સત્તા માટે શરૃ થઈ ગયેલા રાજકારણ બાદ પોતાના નેતાઓને અંકુશમાં રાખવા કંઈક લાભ આપી દેવાની રણનીતિ હેઠળ આમ આદમી પાર્ટીએ ૨૧ સંસદીય સચિવોની નિમણૂક કરી દીધેલી. સંસદીય સચિવનું પદ ‘ઑફિસ ઓફ પ્રોફિટ’ એટલે કે લાભનું પદ ગણાય છે. યુવાન વકીલે રાષ્ટ્રપતિને આ ધારાસભ્યોની સભ્યતા રદ્દ કરવાની માગણી કરી, ત્યારે આમ આદમી પાર્ટીની દિલ્હી સરકારે ભૂલ સમજાયા બાદ પાછળથી ઉતાવળે વિધાનસભામાં બિલ પસાર કરાવી દીધેલું. જોકે એ બિલ પર તત્કાલીન ઉપ-રાજ્યપાલે હસ્તાક્ષર નહોતા કર્યા અને રાષ્ટ્રપતિએ પણ તે બિલને માન્ય નહોતું રાખ્યું. કાયદાકીય પ્રક્રિયા દરમિયાન દિલ્હીના મુખ્ય સચિવે ચૂંટણીપંચને કરેલી એફિડેવિટમાં સ્વીકાર્યું છે કે આ ધારાસભ્યોને મંત્રીઓની સુવિધા આપવામાં આવી છે. અલબત્ત, સંસદીય સચિવોની નિમણૂક થઈ તે પહેલાં આ બિલ પસાર કરવું જોઈતું હતું. જો આવું થયું હોત તો આજે ધારાસભ્યોની બરતરફીનો વારો આવ્યો ન હોત. ઉલ્લેખનીય છે કે આવા કુલ ૨૧ ધારાસભ્યો હતા, પરંતુ તેમાંથી એક જરનૈલ સિંહ આ પહેલાં જ પંજાબની ચૂંટણી લડવા માટે દિલ્હીની વિધાનસભા છોડી ચૂક્યા છે.